วันนี้ (22 พฤษภาคม 2566) สำนักงานศึกษาธิการจังหวัดชุมพร โดย นางสาวสุภัคกมล ชินนวงค์ ศึกษาธิการจังหวัดชุมพร และคณะศึกษานิเทศก์ ลงพื้นที่ปฏิบัติงานสนับสนุนการตรวจราชการกรณีพิเศษ ของผู้ตรวจราชการกระทรวงศึกษาธิการ นางสาวเจริญวรรณ หนูนาค ผู้ตรวจราชการประจำเขตตรวจราชการพื้นที่สำนักงานศึกษาธิการภาค 5 ณ โรงเรียนไทยรัฐวิทยา 77 (บ้านเนินสันติ) (สังกัด สพป.ชุมพร เขต 1) โรงเรียนสวีวิทยา (สังกัด สพม.สุราษฎร์ธานี ชุมพร) และโรงเรียนชุมชนสวี (สังกัด สพป.ชุมพร เขต 2)

ประเด็นตรวจราชการครั้งนี้ ประกอบด้วย 1)ความพร้อมในการเปิดภาคเรียนที่ 1/2566 2)การยกระดับคุณภาพการศึกษา 3)การจัดการศึกษาเพื่อความปลอดภัย และ 4)การประเมินวิทยฐานะด้วยระบบ DPA ผลการตรวจราชการ ติดตามผลการดำเนินงานโดยสรุปของทั้ง 3 โรงเรียน พบว่า

1. สถานศึกษาดำเนินงานตามนโยบายข้างต้นอย่างเป็นระบบ มีแผนการดำเนินงานที่ชัดเจน มีข้อมูลสารสนเทศเป็นพื้นฐานในการพัฒนา แก้ปัญหาตามความพร้อมของแต่ละสถานศึกษา

2. โรงเรียนสวีวิทยามีวิธีการปฏิบัติที่เป็นเลิศด้านการส่งเสริมการจัดการเรียนรู้ด้วยการลงมือปฏิบัติจริง ในระดับเขตพื้นที่ รางวัลชนะเลิศอันดับ 1 ของสำนักงานเขตพื้นที่การศึกษามัธยมศึกษาสุราษฎร์ ชุมพร (Best Practice for active learning)

3. โรงเรียนชุมชนสวี เป็นโรงเรียนในโครงการโรงเรียนคุณภาพ มีกระบวนการบริหาร และจัดการเรียนการสอนได้อย่างมีคุณภาพ สามารถประสานความร่วมมือ เดินหน้าสร้างความเข้าใจกับผู้ปกครองและชุมชน เพื่อควบรวมสถานศึกษาเครือข่ายได้สำเร็จจำนวน 1 โรง

4. โรงเรียนไทยรัฐวิทยา 77 (บ้านเนินสันติ) มีการปฏิบัติงานที่โดดเด่นในประเด็นการสร้างความปลอดภัยสถานศึกษา โดยมีการวิเคราะห์ สังเคราะห์ภัยที่อาจมีในสถานศึกษาทุกรูปแบบ และวางแผนป้องกันโดยอาศัยความร่วมมือจากเครือข่ายของสถานศึกษา

ข้อเสนอแนะผู้ตรวจราชการและคณะกรรมการตรวจราชการ

1. ให้ผู้อำนวยการสถานศึกษาและหน่วยงานต้นสังกัดเป็นพี่เลี้ยงแก่ครูในการพัฒนาตนเอง พัฒนาการจัดการเรียนการสอนให้เป็นไปตามมาตรฐาน PA และการขอผลงานผ่านระบบ DPA ให้ครูดำเนินการอย่างระมัดระวังอย่าหลงเชื่อบุคคลที่จ้องหาผลประโยชน์จากครู

2. การส่งเสริมการศึกษาต่อในระดับมัธยมศึกษาตอนปลาย ควรส่งเสริมจากกลุ่มนักเรียนที่มีความถนัดด้านวิชาการ และมีความตั้งใจจริงที่จะเลือกเรียนสายสามัญเป็นสำคัญ เพื่อประโยชน์ด้านการมีงานทำของนักเรียนเองในอนาคต

3. สถานศึกษาควรนำข้อมูลผลการประเมินผู้เรียนจากการประเมินระดับต่าง ๆ มาใช้เป็นข้อมูลฐานในการยกระดับคุณภาพการศึกษา